b'\n_START_ARTICLE_\nUme\xc3\xa5 universitet\n_START_SECTION_\nHistorie\n_START_PARAGRAPH_\nAllerede p\xc3\xa5 begynnelsen av 1900-tallet var det diskusjoner om \xc3\xa5 opprette en h\xc3\xb8yskole i Norrland. Bak diskusjonen l\xc3\xa5 det faktum at utdanningsniv\xc3\xa5et hos befolkningen i Norrland var forholdsvis lavt, og at det var stor mangel p\xc3\xa5 blant annet leger, l\xc3\xa6rere og jurister i landsdelen._NEWLINE_Sp\xc3\xb8rsm\xc3\xa5let ble aktualisert i Riksdagen i 1946 d\xc3\xa5 Ume\xc3\xa5bon og riksdagsmannen G\xc3\xb6sta Skoglund foreslo en utredning av h\xc3\xb8yskolesp\xc3\xb8rsm\xc3\xa5let. I hvilken by en eventuell h\xc3\xb8yskole skulle lokaliseres var p\xc3\xa5 det tidspunktet uklart, men de to hovedkandidatene var fra f\xc3\xb8rste stund H\xc3\xa4rn\xc3\xb6sand og Ume\xc3\xa5. _NEWLINE_Forslaget ble avsl\xc3\xa5tt, og samme skjebne m\xc3\xb8tte forslaget som kom i 1947 om \xc3\xa5 legge et rikssykehus med tilh\xc3\xb8rende tannlegeutdanning til Ume\xc3\xa5. Til forslagets fordel talte dog den store mangelen p\xc3\xa5 tannleger i Nord-Sverige. Tilbakeslagene til tross, det energiske arbeidet fra Ume\xc3\xa5venner styrket Ume\xc3\xa5s stilling som hovedkandidat blant de byer som konkurrerte om \xc3\xa5 f\xc3\xa5 det f\xc3\xb8rste universitetet i Norrland._NEWLINE_En avgj\xc3\xb8rende fordel for Ume\xc3\xa5 var beslutningen som ble fattet i 1951 om \xc3\xa5 legge et vitenskapelig bibliotek til Ume\xc3\xa5 med rett til \xc2\xabdet femte exemplaret\xc2\xbb av alt som ble trykket i Sverige. Biblioteksforholdene som tidligere hadde v\xc3\xa6rt en bakdel med Ume\xc3\xa5 ble n\xc3\xa5 en stor fordel n\xc3\xa5r man p\xc3\xa5 nytt tok opp sp\xc3\xb8rsm\xc3\xa5let om medisin- og tannlegeutdanning i byen. _NEWLINE_I 1956 fikk til slutt Ume\xc3\xa5 en odontologisk klinikk i form av Tandl\xc3\xa4karinstitutet i Ume\xc3\xa5 (en filial av Tandl\xc3\xa4karh\xc3\xb6gskolan i Stockholm) og arbeidet startet med en gang opp med lokaler til studentforeningen og bygging av studentboliger. Deretter var det en naturlig utvikling at Ume\xc3\xa5 ogs\xc3\xa5 ble tildelt legeutdannelse i 1957. Da den Medicinska h\xc3\xb6gskolan i Ume\xc3\xa5, som ble grunnlagt i 1958, og startet undervisningen v\xc3\xa5rterminen 1959 med legeutdannelsens kliniske del) med vitenskapelig bibliotek, tannlege- og legestudier vel var i drift var opprettelsen av Ume\xc3\xa5 universitet kun et tidssp\xc3\xb8rsm\xc3\xa5l. Riksdagen vedtok forslaget i 1963, i 1963 ble Ume\xc3\xa5 universitetsbibliotek opprettet og i 1965 ble Sveriges femte universitet innviet av kong Gustaf VI Adolf. _NEWLINE_Da universitetet ble opprettet i 1964 gikk Medicinska h\xc3\xb6gskolan og Tandl\xc3\xa4karh\xc3\xb6gskolan (som i 1963 hadde blitt en selvstendig h\xc3\xb8yskole) inn i universitet i form av hvert sitt fakultet. I 1999 ble det dav\xc3\xa6rende odontologiske fakultetet innlemmet som en institusjon i et nytt medisinsk-odontologisk fakultet, som i 2004 byttet navn til Medicinska fakulteten.\n_START_SECTION_\nKunsten p\xc3\xa5 campus\n_START_PARAGRAPH_\nI forbindelse med utformingen av universitetsomr\xc3\xa5det ble det i 1967 utlyst to riksdekkende kunstkonkurranser. I den ene, som gjaldt en skulptur med sentral utend\xc3\xb8rs plassering ble f\xc3\xb8rstepremien delt mellom to unge kunstnere; Roland Haeberlein ("Bj\xc3\xb6rkbock") og Ernst Nordin, hvis forslag ble utf\xc3\xb8rt i 1969; siden da har hans skulptur Norra skenet blitt et symbol for universitetet. Norra skenet ble opprinnelig reist straks nord for F\xc3\xb6rvaltningshuset, men for \xc3\xa5 gi plass til det nye L\xc3\xa4rarutbildningshuset ble den i 1995 flyttet til sin n\xc3\xa5v\xc3\xa6rende plass ved Universitetsdammen. _NEWLINE_Den andre konkurransen gjaldt et muralt kunstverk p\xc3\xa5 den lange veggen som omgir forelesningsalene mellom Samh\xc3\xa4llsvetarhuset og Universitetsbiblioteket. Her fikk et forslag av Anders \xc3\x96sterlin f\xc3\xb8rstepremie, men etter interne diskusjoner besluttet juryen \xc3\xa5 i stedet gi oppdraget til Lage Lindell, som ikke hadde deltatt i konkurransen. Lindells verk, som ble ferdigstilt 1970\xe2\x80\x931972, ble innledningsvis kritisert av visse studentgrupper for \xc3\xa5 ikke v\xc3\xa6re politisk, men har med tiden blitt h\xc3\xb8yt verdsatt. Da den tidligere forelesningssalsrotunden ble bygget om i 2007\xe2\x80\x932008 \xe2\x80\x93 taket ble forh\xc3\xb8yet, fasadene glasskledd og en kaf\xc3\xa9 ble plassert p\xc3\xa5 toppen av forelesningssalene \xe2\x80\x93 fikk den nyrenoverte bygningen s\xc3\xa5ledes navnet Lindellhallen.\n_START_SECTION_\nOrganisasjon\n_START_PARAGRAPH_\nUniversitetets h\xc3\xb8yeste organ er universitetsstyret, som best\xc3\xa5r av \xc3\xa5tte medlemmer oppnevnt av regjeringen, samt rektor og tre representanter hver for henholdsvis l\xc3\xa6rere og studenter. Universitetets daglig virksamhet ledes av en rektor, en prorektor, to viserektorer, en universitetsdirekt\xc3\xb8r samt en forvaltningssjef._NEWLINE_Under forvaltningssjefen ligger de ulike forvaltningsenhetene. Disse har som oppgave \xc3\xa5 utvikle og forvalte universitetets ulike ressurser. Blant forvaltningsenhetene er for eksempel IT (som blant annet innbefatter Ume\xc3\xa5 universitets datasentral), Studentcentrum, informasjonsenheten med flere._NEWLINE_For utdanning og forskning er de respektive fakultet, som er en felles organisatorisk enhet for n\xc3\xa6rbeslektede emner, ansvarlige. Ved Ume\xc3\xa5 universitet er det fire fakulteter: humanistisk, medisinsk, samfunnsvitenskapelig samt teknisk-naturvitenskapelig (fakultetet for l\xc3\xa6rerutdanning ble ved \xc3\xa5rsskiftet 2008/2009 erstattet av Ume\xc3\xa5 School of Education som den 1. januar 2012 ble til L\xc3\xa4rarh\xc3\xb6gskolan vid Ume\xc3\xa5 universitet. De ulike fakultetenes virksomhet ledes av dekanus._NEWLINE_Fakultetets besluttende organ er fakultetsnemnda, som har ansvaret for grunnutdanning, forskerutdanning og forskning innen sine respektive vitenskapsomr\xc3\xa5der. Minst tre medlemmer i fakultetsnemnda skal v\xc3\xa6re studenter._NEWLINE_Innen hvert fakultet finnes et antall institusjoner, som driver utdanning og forskning innen sitt emne, for eksempel fysikk, historie eller molekyl\xc3\xa6rbiologi.\n_START_SECTION_\nUme\xc3\xa5 universitetsbibliotek\n_START_PARAGRAPH_\nI Ume\xc3\xa5 finnes ogs\xc3\xa5 Norrlands st\xc3\xb8rste vitenskapelige bibliotek, Ume\xc3\xa5 universitetsbibliotek (UmUB). Biblioteket er i f\xc3\xb8rste rekke til for universitetets ansatte og studenter men er ogs\xc3\xa5 \xc3\xa5pent for allmennheten. UmUB har ca 110 ansatte fordelt p\xc3\xa5 Universitetsbiblioteket (UB), Medicinska biblioteket (MB), Forskningsarkivet samt UB Campus \xc3\x96rnsk\xc3\xb6ldsvik.\n_START_SECTION_\nCampus\n_START_PARAGRAPH_\nUme\xc3\xa5 universitets opprinnelige campus p\xc3\xa5 universitetsomr\xc3\xa5det er bygd etter nordamerikansk modell, men planmessig ogs\xc3\xa5 inspirert av universitetet i \xc3\x85rhus, Danmark, som er bygd rundt en sentral park med en stor dam i midten._NEWLINE_De aller fleste utdanninger og bygninger ligger samlet innen gangavstand med Universumhuset i sentrum. I utkanten av omr\xc3\xa5det ligger ogs\xc3\xa5 Sveriges lantbruksuniversitets bygning, IKSU sportssenter samt Uminovas lokaler som i f\xc3\xb8rste rekke huser knoppskytingsbedrifter fra Ume\xc3\xa5 universitet. Innen gangavstand ligger ogs\xc3\xa5 Norrlands universitetssjukhus med sine bygninger.\n_START_SECTION_\nUme\xc3\xa5 universitet p\xc3\xa5 andre steder\n_START_PARAGRAPH_\nSiden noen \xc3\xa5r tilbake driver Ume\xc3\xa5 universitet utdanning ogs\xc3\xa5 ved Campus Skellefte\xc3\xa5, Skellefte\xc3\xa5 og Campus \xc3\x96rnsk\xc3\xb6ldsvik, \xc3\x96rnsk\xc3\xb6ldsvik, samt i Lycksele, Kiruna og en mengde andre studiesteder.\n_START_SECTION_\nKonstn\xc3\xa4rligt campus\n_START_PARAGRAPH_\nSommeren 2009 startet oppbyggingen av Konstn\xc3\xa4rligt campus p\xc3\xa5 det omr\xc3\xa5det ved Ume\xc3\xa4lven n\xc3\xa6r sentrum av Ume\xc3\xa5 der Designh\xc3\xb6gskolan og Konsth\xc3\xb6gskolan har v\xc3\xa6rt lokalisert siden de ble innviet p\xc3\xa5 slutten av 1980-tallet. H\xc3\xb8sten 2010 ble den nye Arkitekth\xc3\xb6gskolan innviet, og i l\xc3\xb8pet av v\xc3\xa5ren 2012 ble nye lokaler for Bildmuseet, Konsth\xc3\xb6gskolan og en filial av Humlab ferdigstilt.\n_START_SECTION_\nKultur p\xc3\xa5 campus\n_START_PARAGRAPH_\nEn satsing som startet i 2003 er Kultur p\xc3\xa5 campus, som har til hensikt \xc3\xa5 gi ansatte og studenter ved Campus Ume\xc3\xa5 tilgang til kulturopplevelser, uten kostnad, hver uke. Prosjektet inng\xc3\xa5r n\xc3\xa5 ogs\xc3\xa5 i Ume\xc3\xa5s satsing under kulturhovedstads\xc3\xa5ret 2014.\n_START_SECTION_\nStudentliv\n_START_PARAGRAPH_\nP\xc3\xa5 Campus Ume\xc3\xa5, Konstn\xc3\xa4rligt campus, Campus Skellefte\xc3\xa5 og Campus \xc3\x96rnsk\xc3\xb6ldsvik er det mange tilbud til studentene; studentnasjoner for studenter fra de respektive steder, studentting, foreninger, spex (et slags amat\xc3\xb8rteater), kor, idrett og fester. Studentlivet ved Ume\xc3\xa5 universitet er livlig, men ofte mindre bundet til tradisjoner enn p\xc3\xa5 visse andre studentsteder, og ikke n\xc3\xb8dvendigvis isolert fra det \xc3\xb8vrige tilbudet i Ume\xc3\xa5, Skellefte\xc3\xa5 og \xc3\x96rnsk\xc3\xb6ldsvik. Studenter har for eksempel fra starten p\xc3\xa5 1980-tallet v\xc3\xa6rt engasjert i kulturforeningen Humlan, som driver mengder av prosjekt og st\xc3\xa5r bak musikkfestivaler som Ume\xc3\xa5 Open.'